โตเกียวมารีนเบี้ยชีวิตโตอื้อ
ขายประกันชีวิตไตรมาสแรก593ล้านบาทช่องทางตัวแทนยังนำขยายสาขาเพิ่ม
22 พ.ค. 2556

ขายประกันชีวิตไตรมาสแรก593ล้านบาทช่องทางตัวแทนยังนำขยายสาขาเพิ่ม
โตเกียวมารีนประกันชีวิต ไตรมาสแรกทำเบี้ยได้ 593 ล้านบาท ช่องทางตัวแทนยังนำ 
นายสมโพชน์ เกียรติไกรวัล ประธานเจ้าหน้าที่บริหารช่องทางการขาย และประธานเจ้าหน้าที่บริหารการตลาดและประชาสัมพันธ์ บริษัท โตเกียวมารีนประกันชีวิต เปิดเผยว่า ในไตรมาสแรกที่ผ่านมาบริษัททำเบี้ยรับรวมได้ 593 ล้านบาท เติบโต 19.3% แบ่งเป็นเบี้ยรับปีแรก 157 ล้านบาท และเบี้ยต่ออายุ 436 ล้านบาท 
ทั้งนี้ ช่องทางขายหลักที่สำคัญยังมาจากช่องทางตัวแทน 48% หรือ 284 ล้านบาท แบ่งเป็นเบี้ยรับปีแรก 97 ล้านบาท และเบี้ยต่ออายุ 187 ล้านบาท ส่วนที่เหลือมาจากช่องทางประกันกลุ่ม 34% และช่องทางอื่น 18% โดยคาดว่าในปีนี้จะทำเบี้ยได้ตามเป้าหมายที่ตั้งไว้ 2,913 ล้านบาท แบ่งเป็นเบี้ยรับปีแรก 881 ล้านบาท และเบี้ยต่ออายุ 2,032 ล้านบาท 
อย่างไรก็ตาม ในครึ่งปีหลังนี้บริษัทได้วางแผนรองรับการขยายงานทางธุรกิจที่เติบโตอย่างก้าวกระโดด ด้วยการใช้งบประมาณ 30 ล้านบาท ทำการเช่าพื้นที่สำนักงาน เพื่อเป็นทั้งที่ทำงานของตัวแทน ผู้บริหารตัวแทนประกันชีวิต และเป็นศูนย์ฝึกอบรมแห่งแรกของบริษัทที่จะเปิดให้บริการครบวงจร ทั้งเป็นห้องประชุม ห้องสอบด้วยระบบคอมพิวเตอร์ที่ทันสมัย และเป็นศูนย์การเรียนรู้อย่างครบวงจร โดยคาดว่าจะเปิดใช้ได้ในดือน ส.ค.นี้ หลังจากก่อนหน้านี้ได้ขยายสาขาอาคารอรรถบูลย์ไปแล้ว แต่ก็ยังไม่เพียงพอ
โดยขณะนี้อยู่ในขั้นตอนของการปรับปรุง และตกแต่งอาคาร ซึ่งก่อนหน้านี้ในไตรมาสแรก บริษัทได้เปิดสาขาอาคารอรรถบูลย์ กว่า 1,000 ตารางเมตร รองรับการทำงานที่มากขึ้นของตัวแทนไปแล้วก่อนหน้านี้ แต่ก็ยังไม่เพียงพอ จึงมีการขยายการเช่าพื้นที่มากขึ้น
นอกจากนี้ บริษัทจะพัฒนาสินค้าประเภทบำนาญหลากหลายรูปแบบที่จะตอบสนองความต้องการของลูกค้าให้มากขึ้น ซึ่งเป็นผลมาจากการที่บริษัทได้รณรงค์ให้ประชาชนใส่ใจในการวางแผนการเก็บออม เพื่อการใช้ชีวิตหลังเกษียณได้อย่างมั่นคงมาเป็นเวลากว่า 3 ปี ผ่านสื่อและกิจกรรมต่างๆ ของตัวแทนประกันชีวิต เช่น กิจกรรม Mini Money Expo ที่เชิญลูกค้าผู้สนใจเข้าฟังเรื่อง การมีอายุยืนคือความเสี่ยง และการออกบูธต่างๆ ทั้งในกรุงเทพฯ และต่างจังหวัด เพื่อตอกย้ำจุดยืนของการเป็นผู้นำสินค้าประเภทบำนาญ นอกจากนี้ โดยมีแผนที่จะเปิดตัวสินค้าใหม่ ประเภทคุ้มครองตลอดชีพ 90/90 รวมถึงสัญญาเพิ่มเติมโรคร้ายแรงที่เรียกว่า Early Critical Illness Care ที่จะให้ความคุ้มครองผู้เอาประกันภัยในกรณีที่ป่วยด้วยโรคร้ายแรงบางโรคตั้งแต่ระยะเริ่มต้น รวมถึงโรคมะเร็งระยะเริ่มต้น โดยไม่ต้องรอจนถึงขั้นโรคร้ายแรงหรือมะเร็งระยะลุกลาม และผู้เอาประกันภัยยังคงได้รับความคุ้มครองต่อ หากผู้เอาประกันภัยเสียชีวิตหรือเป็นโรคร้ายแรง 1 ใน 46 โรค ก็จะได้รับความคุ้มครองจนครบทุนประกันภัย 100%